32011R0187
L 053/45
SLUŽBENI LIST EUROPSKE UNIJE
UREDBA KOMISIJE (EU) br. 187/2011
od 25. veljače 2011.
o izmjeni Priloga I. Uredbi (EZ) br. 669/2009 o provedbi Uredbe (EZ) br. 882/2004 Europskog parlamenta i Vijeća s obzirom na povećanu razinu službenih kontrola uvoza određene hrane za životinje i hrane neživotinjskoga podrijetla
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 882/2004 Europskog parlamenta i Vijeća od 29. travnja 2004. o službenim kontrolama koje se provode radi provjere pridržavanja propisa o hrani i hrani za životinje te pravila o zdravlju i dobrobiti životinja (1), a posebno njezin članak 15. stavak 5.,
budući da:
(1)
Uredbom (EZ) br. 669/2009 (2) utvrđeni su propisi o povećanoj učestalosti službenih kontrola koje se moraju provesti pri uvozu hrane za životinje i hrane neživotinjskog podrijetla navedenih u njezinom Prilogu I. („popis”), na ulaznim mjestima na područja navedene u Prilogu I. Uredbi (EZ) br. 882/2004.
(2)
Člankom 2. Uredbe (EZ) br. 669/2009 predviđeno je da se popis redovito preispituje, a najmanje svaka tri mjeseca, uzimajući u obzir barem izvore podataka navedene u tom članku.
(3)
Na potrebu izmjene popisa ukazuju učestalost i značaj incidenata vezano za hranu dojavljenih u okviru sustava brzog uzbunjivanja za hranu i hranu za životinje (RASFF), rezultata posjeta Ureda za hranu i veterinarstvo trećim zemljama kao i tromjesečni izvještaji o pošiljkama hrane za životinje i hrane neživotinjskog podrijetla, a koje države članice dostavljaju Komisiji u skladu s člankom 15. Uredbe (EZ) br. 669/2009.
(4)
Posebno se popis treba izmijeniti brisanjem unosa za proizvode za koje ti izvori podataka pokazuju sveukupan zadovoljavajući stupanj pridržavanja mjerodavnih odredaba o sigurnosti predviđenih propisima Unije i za koje zato više nije opravdana povećana učestalost službenih kontrola.
(5)
Dodatno tome, na popis je potrebno uvrstiti određene druge proizvode za koje izvori podataka ukazuju na stupanj nepridržavanja mjerodavnih propisa o sigurnosti i za koje je zato opravdano uvesti povećanu učestalost službenih kontrola.
(6)
Slično, popis je potrebno izmijeniti smanjenjem učestalosti službenih kontrola proizvoda za koje izvori podataka pokazuju sveukupno poboljšanje pridržavanja mjerodavnih odredaba predviđenih propisima Unije i za koje zato više nije opravdana sadašnja učestalost službenih kontrola.
(7)
Zato treba izmijeniti podatke na popisu za određeni uvoz iz Kine, Dominikanske Republike, Indije i Južne Afrike.
(8)
Radi jasnoće propisa Unije također se mora detaljnije objasniti jedan detalj na popisu u odnosu na unose za uvoz paprike iz Dominikanske Republike i slatke paprike iz Turske.
(9)
S obzirom da više nema prvobitnih dvojbi o sigurnosti, izmjene popisa koje se odnose na brisanje proizvoda i smanjenje učestalosti kontrola trebaju se primijeniti što prije. Prema tome, te se izmjene trebaju primjenjivati od datuma stupanja na snagu ove Uredbe.
(10)
Uzimajući u obzir broj izmjena koje je potrebno napraviti u Prilogu I. Uredbi (EZ) br. 669/2009, primjereno ga je zamijeniti tekstom iz Priloga ovoj Uredbi.
(11)
Zato je potrebno izmijeniti Uredbu (EZ) br. 669/2009.
(12)
Mjere predviđene u ovoj Uredbi u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilog I. Uredbi (EZ) br. 669/2009 mijenja se tekstom u Prilogu ovoj Uredbi.
Članak 2.
Ova Uredba stupa na snagu trećega dana od objave u Službenom listu Europske unije.
Primjenjuje se od 1. travnja 2011.
Međutim, sljedeće izmjene Priloga I. Uredbi (EZ) br. 699/2009 primjenjuju se od datuma stupanja na snagu ove Uredbe:
(a)
brisanje sljedećih unosa za:
i.
elemente u tragovima iz Kine;
ii.
mango iz Dominikanske Republike;
iii.
sljedeće hrane za životinje i hrane iz Vijetnama:
-
kikiriki u ljusci,
-
kikiriki, oljušten,
-
maslac od kikirikija,
-
kikiriki, drugačije pripremljen ili konzerviran;
(b)
izmjene učestalosti fizičkih kontrola i provjera identiteta za sljedeće robe iz trećih zemalja:
i.
čili (Capsicum annuum), mljeveni ili drobljeni;
ii.
proizvodi od čilija (curry)
iii.
kurkuma (Curcuma longa);
iv.
crveno palmino ulje.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 25. veljače 2011.